Stacioni nëntokësor në funksion të artit
Ish stacioni i tramvajit në Uashington do të shndërrohet në skenë arti
I braktisur më shumë se 50 vjet më parë, stacioni i nëndheshëm i tramvajit në zonën historike të Uashingtonit, Dupont Circle, do të rikthehet në jetë. Planifikohet që kjo hapësirë e madhe nëntokësore të shndërrohet në një skenë unike për ekspozita artistike, koncerte dhe madje edhe filma. Parku Dupont Circle në zemër të Uashingtonit është një nga destinacionet më popullore. Por, pak njerëz dinë se ç’ndodhet nën të, një hapësirë nëntokësore që Braulio Agnese shpreson ta transformojë nga një stacion trami në një hapësirë për artet. Ky rrjet tunelesh dhe platformash u ndërtua në fund të viteve 1940. Por, funksionoi për një kohë të shkurtër pasi tramvajet qarkulluan vetëm deri në vitet ’60-të. Ky është një shembull i prirjes për të ripërshtatur mjedise industriale të braktisura. Në Nju Jork synohet të transformohet një depo e braktisur tramvajesh në një park të nëndheshëm. Dhe Nju Jorku e ka tashmë parkun e mirënjohur HighLine, që u krijua nga transformimi i një rrjeti të vjetër hekurudhor. Pikëpyetja është nëse mundet dhe projekti në Dupont të ketë sukses. Kështu thotë Bill McLeod, që drejton një organizatë në ndihmë të bizneseve të vogla në Dupont Circle. Atij i kujtohet një përpjekje 15 vjet më parë për të hapur aty një kompleks restorantesh të nëndheshme. Përpjekja dështoi. Braulio Agnese dhe kolegët e tij shpresojnë ta hapin për publikun stacionin e nëndheshëm brenda kësaj vjeshte. Atëherë do të testohet edhe se sa njerëz do të duan të ndjekin artin nën tokë.